Sodba U 187/93
Sodna praksa Vrhovnega sodišča, 1994-12-08

INŠPEKCIJSKO NADZORSTVO - UPRAVNI POSTOPEK

ukrep gradbenega inšpektorja - ustavitev del - odločba - kršitev materialnega zakona

Če je gradbeno dovoljenje izdano na podlagi potrdila o priglasitvi del, v takem primeru po določbi 77. člena ZGO gradbeno dovoljenje ni potrebno in se gradbena dela lahko izvajajo v obsegu, kot je določeno v potrdilu.

Tožbi se ugodi in se odločba Republiškega gradbenega inšpektorata z dne 19.1.1993 odpravi.

Tožena stranka je z izpodbijano odločbo kot neutemeljeno zavrnila pritožbo tožnikov zoper odločbo gradbenega inšpektorja gradbene inšpekcije uprave inšpekcijskih služb za Gorenjsko z dne 4.12.1992, s katero je bila ustavljena gradnja nadomestne stanovanjske hiše in nadaljnja rekonstrukcija gospodarskega poslopja na zemljišču parc. št. 672/4 brez gradbenega dovoljenja. Tožena stranka v izpodbijani odločbi navaja, da sta tožnika dobila gradbeno dovoljenje 25.10.1988, ki je bilo 26.4.1990 dopolnjeno, vendar pa dela izvajata mimo projekta, na podlagi katerega je bilo izdano gradbeno dovoljenje. Tako naj bi porušila in na novo zgradila kletno etažo in povsem rekonstruirala in spremenila podaljšek objekta, ki je služil kot gospodarsko poslopje, za kar naj ne bi imela nobenih dovoljenj.

Tožnika v tožbi navajata, da nista spreminjala namembnosti gospodarskega dela objekta, in da ta še vedno služi svojemu namenu ter da je objekt, ki ga obnavljata v enakih gabaritih, kot sedanji. Izražata pripravljenost za konstruktivno sodelovanje z občinskim gradbenim inšpektorjem za pridobitev zahtevane gradbene dokumentacije in predlagata, da se upravni spor reši v njuno korist.

V odgovoru na tožbo tožena stranka prereka tožbene navedbe in predlaga, da se tožba kot neutemeljena zavrne.

Iz spisu priložene odločbe prvostopnega upravnega organa izhaja, da za obravnavano gradnjo tožnikoma ni bilo izdano lokacijsko dovoljenje, ampak le potrdilo o priglasitvi del. Po določbi 77. člena zakona o graditvi objektov (Uradni list SRS, št. 34/84 in 29/86 - ZGO) pa v takem primeru gradbeno dovoljenje ni potrebno. Gradbena dela se lahko izvajajo skladno in v obsegu, kot je določeno v potrdilu, pa čeprav je eventuelno bilo izdano tudi gradbeno dovoljenje. Potrdila o priglasitvi del sodišče v upravnih spisih ni našlo, zato ni moglo ugotoviti, ali tožnika izvajata gradbena dela v skladu z izdanim potrdilom, ali pa tudi mimo potrdila. Prav tako v spisih ni projekta niti gradbenega dovoljenja, ki bi naj tožnikoma bilo izdano, zato sodišče tudi ni moglo preveriti skladnosti izvedenih del (kot jih ugotavlja inšpektor) s projektom oziroma gradbenim dovoljenjem. Te listine bi ob odločanju o pritožbi morala imeti tudi tožena stranka, saj se zatrjuje, da bi se naj gradbena dela izvajala v nasprotju z njimi. Za pravilno odločitev bi bilo koristno, če bi inšpektor izdelal in predložil v spis tudi skico o dejanskem stanju na terenu.

Glede na navedeno je sodišče na podlagi 2. odstavka 39. člena zakona o upravnih sporih izpodbijano odločbo odpravilo, ker na podlagi dejanskih okoliščin, ki so bile ugotovljene v upravnem postopku, ne more rešiti spora. Zakon o upravnih sporih je sodišče smiselno uporabilo kot predpis Republike Slovenije, skladno z določbo 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.